Marianne Jelved (RV), 2008-03-25:
Vi er i Det Radikale Venstre sådan set enige i, at man godt kan udvide undervisningspligten i Danmark fra 9 til 10 år, og vi har heller ikke noget imod, at det bliver det første skoleår, der flyttes en tak ned om man så må sige - fordi børnehaveklassen nu bliver et led i de 10 års undervisningspligt.
Det er jo relativt få børn, der ikke i dag går i børnehaveklasse i skolerne, og derfor er det jo meget stor ståhej at lave for at få de sidste par hundrede børn med.
Derfor ligger der selvfølgelig også noget andet bag ved ønsket om at gøre børnehaveklassen til en del af undervisningspligten, nemlig at man kan gennemføre det samme, som der er på de øvrige klassetrin, nemlig bindende trinmål og indholdsbeskrivelse at det, der foregår i børnehaveklassen.
Det er klart, at det får et undervisningsmæssigt sigte; det er i hvert fald en vanskelig balancegang at fastholde det, som står i intentionerne i lovforslaget, nemlig at det stadig væk skal have udgangspunkt i faglighed i og legende tilgang til undervisningen.
Men vi får se, og vi vil følge det med interesse.
Det er også fint at kigge på børnenes sproglige udvikling, og det er sådan set også udmærket at starte skolegangen med en sprogvurdering af eleverne, men jeg kan ikke lade være med at spørge, om det er koordineret godt nok med velfærdsministeren, fordi man jo også laver sprogvurderinger i børneregi på forskellig vis.
Men det kan vi stille spørgsmål om undervejs i udvalgsbehandlingen.
Så vil jeg vedrørende samordnet skolestart, som nu kan etableres via aldersintegrerede klasser, sige, at det, der undrer mig, er, at man kan lave et spor med aldersintegreret undervisning og ved siden af det på den samme skole have almindelige spor - om jeg så må sige.
Derfor vil jeg gerne spørge ministeren om, hvad tanken er i det, hvad der egentlig ligger i at oversætte samordnet indskoling til aldersintegrerede klasser, og hvordan man forestiller sig det skal gøres.
Til allersidst vil jeg vedrørende skolefritidsordningerne sige, at vi er meget kritiske over for, at der nu skal fastsættes mål- og indholdsbeskrivelser for skolefritidsordninger.
Det er vi ud fra den principielle tilgang, at det betyder, at man vil noget pædagogisk.
Jeg tror, det var hr. Martin Henriksen, der som ordfører brugte formuleringen, at SFO'en er et pædagogisk tilbud.
I det øjeblik det er et pædagogisk tilbud, er der også en organiseret pædagogisk opdragelse forbundet med det.
Man kan ikke være pædagogisk uden også at opdrage.
Det ligger i ordene pædagogik og opdragelse, at det er en del af et undervisningssetup.
Jeg spørger bare: Hvornår skal vores børn i Danmark have lov til at være børn sammen med andre børn, uden at der hele tiden er professionelt uddannede voksne, der strukturerer og organiserer deres tid?
Vi kommer til at miste et element, nemlig børns frie leg med hinanden, selvfølgelig under opsyn og ordnede forhold, og deres måde at udvikle deres egne regelsæt og drage deres egne erfaringer med at socialisere sig sammen med andre børn, gerne i forskellige aldre - det er slet ikke det, der er problemet.
Så jeg synes, det er meget, meget betænkeligt, hvis vi kategoriserer og strukturerer, organiserer og strukturerer fra vuggestuen og til konfirmationsalderen.
Jeg synes, vi skal besinde os lidt.